AaBs superligahold var efter tre ugers sommerferie atter på græs igen. Allerede på første træningsdag fik spillerne en idé om, hvilke ændringer der er på vej. Cheftræner Lars Friis havde taget taktiktavlen med til træning, og den blev flittigt brugt. - Vi ændrer på formationen bagved. Vi går over til en firebackkæde, lød det fra Lars Friis, da TV2 Nord talte med ham. Under hele træningspasset på Hornevej var fokus rettet mod det taktiske, og spillerne kom i hold forbi Lars Friis og trænerstaben for at få forklaret og fortalt, hvordan Lars Friis har tænkt sig at spille, når sæsonen bliver skudt i gang igen i midten af juli. - Det, der fungerede godt i sidste sæson, fungerer ikke nødvendigvis i den her sæson, og det, der var skidt i sidste sæson, kan godt være fint i den her sæson, så vi skal hele tiden kigge på os selv og se hvilken retning, vi skal gå i, sagde cheftræner Lars Friis. Målmand på vej Trænerstaben har travlt. Der er kun fem uger til, at sæsonen skydes i gang,  og transfervinduet er stadig åbent. Dermed kan der blive tilført nye kræfter til truppen, men samtidig kan Lars Friis også blive nødsaget til at vinke farvel til et par af sine profiler. - Hvis jeg kunne lukke transfervinduet nu, så ville jeg hellere end gerne gøre det. Jo tidligere desto bedre, så jeg ved, hvilke spillere jeg har til rådighed, sagde en smilende Lars Friis. Cheftræneren satser dog på, at der findes en afløser for svenske Jacob Rinne, som har vogtet AaB-buret siden 2017. Målmanden har nemlig meddelt, at han har spillet sin sidste kamp for AaB. I forhold til at finde afløseren er Lars Friis fortrøstningsfuld, og han forventer snart, at der er noget på plads. Ifølge TV2 Nords oplysninger bliver den nye målmand præsenteret tirsdag klokken 10:30. Foreløbig er truppen udvidet med angriberen Allan Sousa fra Vejle, og forsvarsspilleren Lars Kramer, som er kommet til fra Viborg. Derudover er fire spillere vendt tilbage til AaB efter lejeophold i andre klubber. Det drejer sig om Marcus Hannesbo, Oliver Klitten, Jeppe Pedersen og Robert Kakeeto. AaB spiller lørdag første træningskamp på udebane mod AGF. Kampstart er klokken 14:00.,. Hør hele interviewet med Lars Friis.

Opsummering:
TV2 Nord var mandag formiddag forbi AaBs træningsanlæg på Hornevej og følge klubbens første træningsdag frem mod den nye sæson.